Lectio Divina

*fuq il-Qari tal-Ħadd*

L-I Ħadd tal-Avvent

Sena B

Is 63: 16b-17, 19b; 64: 1-7. [+vv.10-11]

**L-EWWEL QARI: Is 63: 16b-17, 19b; 64: 1-7. [+vv.10-11]**

*Int Mulej, Missierna*, ismek il-Feddej tagħna minn dejjem. Għaliex, Mulej, iġġegħelna nwarrbu minn triqatek, u twebbsilna qalbna biex ma nibżgħux minnek? Erġa’ lura minħabba l-qaddejja tiegħek, it-tribujiet li huma wirtek.

*Mhux li kont iċċarrat is-smewwiet u tinżel minn hemm*. U jitheżżu l-muntanji quddiemek meta int tagħmel għeġubijiet li ma konniex nistennew, u sa mill-qedem qatt ma smajna bihom! Widna qatt ma semgħet, għajn qatt ma rat Alla bħalek.

*Alla li jaħdem għal min jittama fih.* Int tilqa’ lil min jagħmel is-sewwa bil-ferħ, lil dawk li jiftakru fi triqatek. Ara! Int kont mgħaddab għalina, u aħna dnibna. Domna fi dnubna u kontrik qomna għal ħafna żmien. Tniġġisna lkoll kemm aħna, bħal ċaruta maħmuġa l-aħjar għemejjel tagħna; bħal werqa lkoll dbielna u ħżunietna bħal riħ ġarrewna.

Ħadd ma hawn li jsejjaħ ismek, li jitħarrek biex iżomm miegħek. *Għax Int ħbejt wiċċek minna, u rħejtna f’idejn ħżunietna.*

Madankollu, Mulej, Int missierna; aħna t-tafal u Int il-fuħħari; aħna lkoll għemil idejK.

10-11: Id-dar qaddisa u mfaħħra tagħna, fejn faħħruk missirijietna, tinsab maħruqa bin-nar, u *kullma kellna għażiż sar ħerba*. Għal dan kollu tista’ Int iżomm iebes Mulej? Se tibqa’ tiskot u tgħakkisna sal-aħħar?

**KUNTEST**

L-Avvent = “dak” li ġej.

Alla jfittex lill-poplu tiegĦu.

Alla Missierna (waħda mill-ftit drabi fl-A.T. li lil Alla jsejħulu hekk... Missier tal-poplu... lingwaġġ aktar effettiv minn qabel).

Sejħa għall-konverżjoni... frott tas-sogħba u għarfien sinċier tad-dnub... aktarx bil-ħlewwa...

Xi ħaġa ġdida... mhux Milied ieħor u presepji! Mhux biss minħabba l-Covid!

Il-Mulej ser jersaq lejn il-poplu tiegħu, lejn il-bniedem waqt li tinħass il-weġgħa tas-skiet tiegħu...

Id-dnub ma jħalliniex (i) nisimgħu leħnu, (ii) naraw u nħossu il-ħidma Tiegħu.

Sens li Alla siket... sieket, m’għadux ikellimna u jaħdem... tweġġgħana.

* Is 56-66, it-tielet ktieb, profeti jew dixxipli x’aktarx tat-tieni Isaija (40-55), il-profeta tal-faraġ (cf. 40:1) u l-konsolazjoni tal-poplu Tiegħu. (X’aktarx Isaija kien il-profeta favorit ta’ Ġesù, għax Aħbar Tajba... l-iżjed ikkwotat fil-Vanġeli).
* Kap 63-66... tibda tfeġġ l-apokalittika... is-sensazzjoni li d-dnub rabba’ għeruq fil-fond wisq... li Alla biss jista’ jifdi d-dinja, Alla biss jista’ jeħlisna minnu... Hu biss (mingħajr medjaturi... jew fatturi nazzjonali-politiċi) jrid ikun biex jindaħal u jagħmel għeġubijiet mhux biss mal-poplu tiegħu imma li jinħassu fid-dinja (smewwiet... muntanji). Iżda, din id-darba l-intervent tiegĦu ma jkunx biss bħal qabel imma qed titħejja xi ħaġa ġdida... ser tinħass mhux biss fl-istorja tal-poplu imma fid-dinja fiżika... li tintemm din id-dinja qabel ma (sabiex) titwieled dinja ġdida, saltnatu:
* *ċarrat is-smewwiet u inżel...ejja żurna...jitheżżu l-muntanji...*

**Din it-talba hi talba li ħierġa minn qalb maħruqa u fidi muġugħha:**

* Il-poplu t’Alla fl-eżilju, itturufnat, tilef “is-sagramenti” kollha li kienu jidentifikawhom bħala poplu t’Alla, li jippermettu relazzjoni Miegħu u jagħtu sens lil ħajjithom: storja ħajja, art, saltnat, slaten, Ġerusalemm, tempju, saċerdozju, sagrifiċċji, festi, (u bil-mod qed isibu oħrajn ġodda: il-ġemgħa, Kotba Mqaddsa, il-liġi,) Poplu mfarrak u mferrex, v.10.
* Is-sogħba għad-dnub tagħna... kemm xtered u kemm rabba’ għeruq...
* Mhux ftit kienu dawk li tilfu għal kollox il-fidi (v.6, m’hawn ħadd li jsejjaħ ismek).
* Sensazzjoni li Alla siket u m’għadux juri ruĦu. Is-skiet t’Alla jbeżża’: (v.6 Ħbejt wiċċek...v.11). F’dan kollu, Alla sieket... ma narawħx... m’hawnx sinjali tal-għaġeb tal-ħidma Tiegħu (kemm hi ħtija tagħna?... id-dnub ma jħallix lill-bniedem jara u jisma f’ħajtu u fl-istorja l-għemejjel u l-ħidma tal-Mulej).

**Minkejja dan, din hija talba mimlija tama u ħerqa**:

* Missierna (ġdida fl-A.T.)
* Mhux li kont iċċarrat is-smewwiet u tinżel...
* It-tama tagħna ma nsibuhiex f’dak li nistgħu nagħmlu aħna, iżda f’li Int Mulej tagħmel għeġubijiet ġodda li bħalhom qatt ma konna rajna (u konna rajna mhux ftit!).
* Widna qatt ma semgħet, għajn qatt ma rat Alla bħalek,
* Alla li jħabrek, jitħabat għal min jittama fiH.
* Aħna tafal, Int taħdimna bħal fuħħari... li meta ma joħroġx sewwa xogħolu jerġa jagħġen it-tajn u jibda biċċa xogħol oħra u jagħmel ġarra ġdida... agħmel minna (cf. Ġer 18:1-12... v.4-5: Jaqaw ma nistax nagħmlilkom bħal dan il-fuħħari, ja dar Iżrael?). Inti trid tkun għalina!

**L-EVANĠELJU: Mk 13: 33-37**

Għeluq tad-diskors eskatoloġiku (Mk 13):

L-aħħar silta u l-aħħar sejħa qabel il-bidu tat-tmiem: Passjoni, Mewt u Qawmien... irid iħejjina għal li ġej... kif ngħixu din il-kriżi tad-dixxipli, ta’ Iżrael, tal-bniedem. Tagħhom kienet dejjem tama li tidher fid-dinja s-Saltna t’Alla.

Nitħejjew għall-aħħar u l-akbar intervent, definittiv, tal-Mulej biex isaltan darba għal dejjem (fis-sens li m’hu ser ikun hemm qatt iżjed minn hekk...). Is-Saltna t’Alla diġa’ nsibuha fil-ministeru ta’ Ġesù u ser isseħħ “bil-qawwa” fil-Misteru tal-Għid. Il-milja tal-Istorja u tal-Fidwa.

Kif ngħixu, quddiem din il-miġja tas-Saltna t’Alla?

* Il-Mewt u l-Qawmien ta’ Ġesù Kristu huma kriżi għal Iżrael, għall-Knisja, għall-bniedem. Ħtieġa li ngħixu alerta.
* Dan hu dak li huwa ġdid, dak li widna qatt ma semgħet... ma nidrawx il-Vanġelu, qisu ovvju u nafu x’ser jiġri...napprezzaw l-enormità ta’ dak li għamel Alla l-Imbierek, lil hinn minn kull ħolma tagħna.
* Ma jsibniex reqdin imma b’fidi ħajja: Ef 5:14: Stenbaħ int li rieqed, u qum minn bejn l-imwiet, u jdawlek Kristu.

**Il-ħajja, in-Nisrani jgħixha bit-tama u fl-istennija tal-Miġja Tiegħu.**

* Tama ta’ ħajja ġdida... l-istorja, ħajjtina, issa li daħal fiha l-Iben t’Alla, sar wieħed minna, għex magħna... qatt iżjed m’hu ser tkun bħal qabel... biddel ħajjitna u ta sens ġdid... Ngħixu bit-tama ta’ ħajja ġdida, ta’ għemil ġdid ta’ Alla, żguri mir-rebħa (din hija rebħa “minn taħt”, tat-telliefa u l-iskussjati kollha tal-istorja),
* Billi s-Saltna t’Alla hija identika ma’ Ġesù, għalhekk ħajtu kollha hija l-miġja, u għalhekk fl-Avvent nitħejjew għat-Twelid Tiegħu.

**Nishru:**

* Għalhekk jeħtieġ inqumu mir-raqda, ngħixu l-fidi intensament.
* Tiġi saltnatek... nitlobha bħala talba li tħarraqni!
* L-antenni kollha miftuħa... (nifirxu l-*aerials*!) biex insibu u ngħarfu l-għemil tal-Ispirtu ta’ Kristu li jinsab magħna, jaħdem fid-dinja, fl-Istorja, fil-Knisja, fost il-bnedmin.
* Eżami tal-kuxjenza iżjed fin... konxju tal-preżenza u tan-nuqqas/skiet tiegħu
* Illum: Qed ngħixu f’dinja kullma tmur iżjed sekularizzata: iċ-ċaħda t’Alla qed issir iżjed sfaċċata u agressiva.
* Ħafna huma dawk li huma reqdin... LC 1:78-79 bil-ħniena kbira t’Alla tagħna, li biha jżurna d-dawl mill-għoli, biex iddawwal dawk li qegħdin fid-dlam u fid-dell tal-mewt... imma n-nostalġija t’Alla tinsab f’kull qalb u tinbet ‘l hawn u ‘l hinn... u Alla ma jonqoshomx l-anqas lilhom.
* Nisimgħu aktar lil dawk li jemmnu... ħafna 60+ ibatu meta jaraw li uliedhom u n-neputijiet telqu kollox... u ma jimpurtahomx.
* Nisimgħu aktar lill-oħrajn, żgħażagħ, imbiegħdin, telliefa, dawk li jobogħduna.
* Inkunu nies li jagħtu ħafna tama lil min tonqsu.

Rum 15, 13: U Alla tat-tama jimliekom ilkoll bil-ferħ u s-sliem permezz tal-fidi tagħkom, sabiex it-tama tagħkom toktor bil-qawwa tal-Ispirtu s-Santu.